Hrvatska se nalazi na 61. mjestu od 175 zemalja svijeta po indeksu percepcije korupcije Transparency Internationala za 2014. godinu, objavljeno je.



Hrvatska je u ovogodišnjem rangiranju osvojila 48 bodova (od maksimalnih 100), što je identičan rezultat lanjskom, ali je za dva boda veći nego prije dvije godine.



Po regionalnoj podjeli Hrvatska je svrstana u zemlje EU-a i zapadne Europe i manje je korumpirana samo od Bugarske, Grčke, Italije i Rumunjske.



Gledajući susjedne zemlje, Slovenija je 39. u svijetu (58 bodova), Mađarska 47. (54 boda), a korumpiranije su Crna Gora koja je 76. (45 bodova), Srbija 78. (41 bod) i BiH koja je 80. s 39 bodova.



Indeks percepcije korupcije (IPK) je istraživanje koje stvara rang listu zemalja prema ocjeni o raširenosti korupcije u njima, tj. do koje se mjere percipira da su tijela javne vlasti korumpirana. Taj je indeks najrašireniji pokazatelj percepcije korupcije u svijetu.



Indeks određene države ukazuje na to kolika je razina percepcije korupcije u javnom sektoru na skali od 0 do 100, gdje 0 predstavlja zemlju za koju se percipira kao visoko korumpirana, dok se onu ocijenjenu sa 100 percipira kao zemlji očišćenu od korupcije.



Najmanje korumpirana zemlja svijeta je Danska (92 boda), a slijede je Novi Zeland, Finska, Švedska, Norveška i Švicarska. Njemačka je 12., a Sjedinjene Države sedamnaeste. Kina je na 100., a Rusija na 136. mjestu. Na samom dnu su Somalija, Sjeverna Koreja, Sudan, Afganistan i Južni Sudan.



Jedan od osnivača Transparency Internationala Hrvatska Zorislav Antun Petrović kazao je kako rezultati ovogodišnjeg istraživanja pokazuju da se Hrvatska već godinama ne uspijeva maknuti prema naprijed, što pokazuje da nije dovoljno samo unaprijediti propise već ih treba i primjenjivati.



Indeks percepcije korupcije prema kojem je Hrvatska na 61. mjestu pokazuje da se pomaci u borbi protiv korupcije u Hrvatskoj ne vide, što znači da ona još uvijek nije dovoljno jaka, iako smo svjedoci određenih nastojanja u tom pravcu, ocijenila je predsjednica udruge Transparency International Hrvatska Davorka Budimir.



Indeks percepcije korupcije u slučaju Bosne i Hercegovine samo je potvrdio da se u toj zemlji u godini koja je na izmaku apsolutno ništa nije napravilo u borbi protiv te pojave, ocijenili su predstavnici bosanskohercegovačkog ogranka TI-ja. U usporedbi s 2013., BiH je, prema indeksu percepcije korupcije, zabilježila nazadovanje i sada je na 81. mjestu. U TI BiH drže da se ovakvo stanje neće bitnije promijeniti bez značajnijeg pritiska, prije svega onog iz Europske unije.



Indeks percepcije korupcije 2014. pokazuje da se potkopava gospodarski rast te da blijede napori za zaustavljanje korupcije kada čelnici i visokopozicionirani dužnosnici zloporabe ovlasti za dodjelu javnih sredstava radi osobnog dobitka, rekao je čelnik Transpareny Internationala Jose Ugaz.